洪玉父赴官潁川會余金陵
作者：釋德洪
朝代：宋

paragraphs: 迂疏世不要，冷落眠山寺。
空山斷往還，落花自流水。
平生所懷人，那料千里至。
懽極看屋梁，通夕不成寐。
曉從城郭來，山亦爲余喜。
登門見眉須，已覺增爽氣。
洪徐皆人龍，論議例英偉。
君於二老間，妙語發温粹。
胡爲下僚中，混此萬乘器。
攝衣願從君，舉步懼推鄙。
安知出愛忘，劇談略勢位。
便欲攜與東，載我以船尾。
予生分奇蹇，事事得敗意。
獨於天下豪，未識已神契。
天公亦見憐，以此厚我耳。
西湖今古勝，前輩風流地。
風月久乾沒，畫舫誰料理。
行當入君手，想見飽風味。
不得陪清游，起坐終夜喟。
定有湖上詩，無辭遠相寄。